Gina Haspel

**Gina Cheri Haspel** (opprinnelig **Gina Cheri Walker**; født 1956) er en amerikansk etteretningsoffiser som ledet Central Intelligence Agency (CIA) fra 21. mai 2018 til 20. januar 2021. Haspel har arbeidet som etterretningsoffiser i CIA siden 1985.
## Liv og virke
### Bakgrunn
Gina Cheri Walker ble født 1. oktober 1956 i Ashland i Kentucky. Hun har fire søsken. Faren hennes tjenestegjorde i det amerikanske luftforsvaret. Hun gikk på videregående skole i Storbritannia og University of Kentucky før hun ble uteksaminert fra University of Louisville med en grad i språk og journalistikk. 

Hun var gift med Jeff Haspel til de ble skilt i 1985. 

### Karriere i CIA
### Utenlandsposteringer
Gina Haspel begynte i CIA i 1985 og ble etterretningsoffiser. Hun arbeidet i forskjellige land som stasjonsssjef (tjue utenlandske stillinger i Afrika, Asia, Midtøsten og Europa), hennes siste utenlandsstilling var i London på slutten av 2000-tallet.

### Leder av CIAs hemmelige operasjoner
I 2013 fungerte Haspel kort som fungerende direktør for* National Clandestine Service*, ansvarlig for CIAs hemmelige operasjoner, og ble den første kvinnen i denne stillingen. Hun ble erstattet etter noen uker på grunn av tvil om hennes ansvar for opprettelsen av hemmelige fengsler - «Black sites» - i utlandet etter angrepene den 11. september 2001, hvortil fanger ble bragt («ekstraordinær bortføring») og ble gjenstand for tøffe avhørsmetoder, av mange utenfor CIA ansett som tortur. Washington Post hevder at hun *«drev et hemmelig fengsel i Thailand hvor fanger ble utsatt for [[vanntortur]] og annen mishandling»*, og at hun angivelig deltok i ødeleggelsen av videoer av disse avhørene. Imidlertid ble det den 15. mars 2018 bekreftet at hun tiltrådte denne stillingen sent i 2002, etter denne behandlingen av fangen Abu Zubaydah.

I august 2018 ble telegrammer fra november 2002, antagelig autorisert av Gina Haspel, om ikke skrevet av henne, offentliggjort gjennom et søksmål i henhold til offentlighetsloven. De beskrev avhørsmetodene av Abd al-Rahim al-Nashiri – mistenkt for involvering i et angrep i 2000 og fortsatt holdt uten tiltale i Guantánamo Bay – som inkluderte å bli voldsomt slått mot en vegg, låst inne i en kistestor boks, vanntortur og berøvelse av søvn og klær, samtidig som hun truet med å utlevere ham til andre som ville drepe ham, og kalte ham en *«liten jente»*, en *«bortskjemt rik saudiaraber»* og en *«pyse»*.

Hun ble beskyldt for å ha ødelagt bevis, inkludert videoopptak av avhør av Abu Zubaydah og Abd al-Rahim al-Nashiri. Hun hevdet at denne avgjørelsen er *«for å beskytte agentene»*, og bidro til hennes popularitet innen CIA.

### CIAs visedirektør
I februar 2017 ble Gina Haspel nominert til visedirektør i CIA. På grunn av sin fortid uttrykte to demokratiske senatorer, Ron Wyden og Martin Heinrich, reservasjoner mot forfremmelsen. Hun fikk imidlertid støtte fra tre tidligere CIA-direktører og tidligere etterretningsdirektør, James Clapper.

### CIA-direktør
Den 13. mars 2018 ble Haspel innstilt av president Donald Trump til å etterfølge Mike Pompeo i stillingen som CIA-direktør. Hun ble tatt i ed den 21. mai 2018, og ble dermed den første kvinne til å lede CIA. Flere var kritiske til hennes nominasjon ettersom hun var positiv til skjerpede avhørsmetoder som blant annet vanntortur.

Den 2. oktober 2018 ble den saudiarabiske dissidenten Jamal Khashoggi, som arbeidet som journalist for The Washington Post og tidligere hadde ledet *Al-Arab News Channel*, drept i Saudi-Arabias konsulat i Istanbul i Tyrkia, av agenter for den saudiarabiske regjering. Tyrkiske myndigheter mente a ha bevis for at det var et planlagt mord; snart innrømmet anonyme saudiske kilder at dette var tilfelle.

Gina Haspel reiste til Tyrkia for å ta del i det tyrkiske materialet. Hun lyttet til lydopptak fra opptakten og gjennomføringen av drapet, og med blant annet lyden av en sag som skar i ben, og samtaler om pakkejobben av levningene som skulle smugles ubemerket ut av konsulatet. Den 20. november avviste president Donald Trump CIAs konklusjon, bekjentgjort den 16. november, at kronprins Mohammed bin Salman hadde gitt ordre til drapet..

CIA kunngjorde hennes fratreden etter 36 års tjeneste den 19. januar 2021, én dag forut før presidentvervet ble overført fra Donald Trump til Joe Biden. William J. Burns var blitt utsett av Biden den 11. januar til¨å etter følge Haspel, såfremt Senatet bekreftet valget. Burns ble tatt i ed som ny direktør den 19. mars 2021.

Etter å ha sluttet i  CIA, begynte Haspel som rådgiver i advokatfirmaet King & Spalding i juli 2021.

## Referanser